KOMISIJOS SPRENDIMAS
2005 m. gegužės 31 d.
kuriuo Ispanijai leidžiama trejiems metams pratęsti laikinąją kompensacinės pagalbos netaikymo priemonę už parduodamus produktus iš naujųjų bananų plantacijų, įsikūrusių 2002 birželio 1 d. ar vėliau
(pranešta dokumentu Nr. C(2005) 1605)
(autentiškas tik tekstas ispanų kalba)
(2005/410/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo (1), ypač į jo 12 straipsnio 9 dalies antrą pastraipą,
kadangi:
(1)
Reglamento (EEB) Nr. 404/93 12 straipsnio 9 dalyje nurodyta, kad valstybei narei gali būti leista įvesti laikinąją kompensacinės pagalbos netaikymo priemonę už parduodamus produktus iš naujųjų bananų plantacijų, kai, valstybės narės nuomone, auginimo zonose atsiranda pavojus darniam vystymuisi, ypač aplinkos, dirvožemio bei tipiškų kraštovaizdžio elementų išsaugojimui.
(2)
Sprendimu 2002/414/EB (2) Komisija leido Ispanijai trejiems metams įvesti laikinąją kompensacinės pagalbos netaikymo priemonę už parduodamus produktus iš naujųjų bananų plantacijų, įsikūrusių 2002 birželio 1 d. ar vėliau.
(3)
2005 m. balandžio 15 d. Ispanija Komisijai pateikė prašymą leisti Kanarų salose trejiems metams pratęsti kompensacinės pagalbos netaikymo priemonę už parduodamus produktus iš naujųjų bananų plantacijų, įsikūrusių 2002 birželio 1 d. ar vėliau. Prašymas grindžiamas poreikiu sustiprinti dėl 2002 m. birželio mėnesį įvestos priemonės gautą teigiamą poveikį ir neskatinti naujųjų plantacijų, esančių už tradicinių auginimo zonų, vystymosi, saugoti aplinką, ypač tai, kas susiję su vandens išteklių naudojimu, dirvožemio stabilumu, socialine ir ekonomine pusiausvyra bei tipiškų kraštovaizdžio elementų išsaugojimu.
(4)
Ispanijos pateiktas prašymas dėl kompensacinės pagalbos netaikymo priemonės pratęsimo trejiems metams atitinka Reglamento (EEB) Nr. 404/93 12 straipsnio 9 dalies tikslą ir nuostatas. Todėl šį prašymą reikėtų patenkinti.
(5)
Šiame sprendime numatytos priemonės atitinka Bananų vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Prašymas, kurį Komisijai pateikė Ispanija leisti trejiems metams pratęsti Reglamento (EEB) Nr. 404/93 12 straipsnio 9 dalyje numatytą ir remiantis Sprendimu 2002/414/EB leistą taikyti kompensacinės pagalbos netaikymo priemonę už parduodamus produktus iš naujųjų bananų plantacijų, įsikūrusių 2002 birželio 1 d. ar vėliau, yra patenkinamas.
2 straipsnis
Šis sprendimas yra skirtas Ispanijos Karalystei.
Priimta Briuselyje, 2005 m. gegužės 31 d.